மதிய உணவு இடைவேளைக்குப் பிறகு ஹால், கால்லிஸ் இருவரும் மிகவும் மெதுவாக விளையாடினர். கால்லிஸ் விளையாட்டே மெதுவாகத்தான் இருக்கும். ஹால் அவரைவிட ஆமையாக இருந்தார். இரண்டாவது வேளையிலும் இனி விக்கெட்டே விழாதோ என்ற நிலையில் பார்வையாளர்கள் அனைவரும் தூங்கிப்போயிருக்க, திடீரென கும்ப்ளே வீசிய பந்தை ஸ்வீப் செய்யப்போன கால்லிஸ் பந்தை விட்டுவிட, பந்து கால்காப்பில் பட்டது. இதுவும் எல்.பி.டபிள்யூ என்று நடுவரால் முடிவு செய்யப்பட்டது. தென் ஆப்பிரிக்கா 154/3, கால்லிஸ் 108 பந்துகளில் 37. அடுத்து விளையாட வந்தவர் தென் ஆப்பிரிக்காவின் இளைய நம்பிக்கை நட்சத்திரம் ஜாக் ருடால்ப். ஆனால் முதல் பந்திலேயே சரியாகத் தடுத்தாடாததால், ஸ்மித் போலவே பந்து பேட்டில் பட்டதும் உருண்டு ஸ்டம்பில் போய் விழுந்து அவுட்டானார். தென் ஆப்பிரிக்கா 153/4, ருடால்ப் 0. புதிதாக உள்ளே வந்தவர் போத்தா டிப்பெனார்.